Komisijos sprendimas
2001 m. spalio 16 d.
iš dalies keičiantis Tarybos sprendimą 79/542/EEB dėl trečiųjų šalių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą ir mėsos produktus, sąrašo sudarymo, ypač dėl Naujosios Kaledonijos ir Sent Pjero ir Mikelono
(pranešta dokumentu Nr. C(2001) 3080)
(tekstas svarbus EEE)
(2001/731/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules, šviežią mėsą arba mėsos produktus iš trečiųjų šalių [1] su paskutiniais pakeitimais, padarytais Direktyva 97/79/EB [2], ypač į jos 3 straipsnį,
kadangi:
(1) Tarybos sprendimu 79/542/EEB [3] su paskutiniais pakeitimais, padarytais Komisijos sprendimu 2001/117/EB [4], buvo patvirtintas trečiųjų šalių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą ir mėsos produktus sąrašas.
(2) Tiktų paaiškinti, kad įvairių rūšių gyvų gyvūnų, kuriems taikomas tas sprendimas, importas iš sąraše išvardytų šalių leidžiamas tada, jei tokioms šalims ir tokiems gyviems gyvūnams yra nustatyti suderinti Bendrijos sveikatos reikalavimai ir veterinarinis sertifikavimas, nustatyti Bendrijos teisės aktais - Tarybos direktyvos 72/462/EEB 8 ir 11 straipsnio nuostatomis. Todėl siekiant aiškumo būtina, kad Sprendimo 79/542/EEB priedo 1 dalyje būtų nurodyta, kad importuoti leidžiama tik iš tų šalių, kuriose nustatytos suderintos taisyklės.
(3) Atlikus Bendrijos veterinarinį patikrinimą, paaiškėjo, kad Naujojoje Kaledonijoje bei Sent Pjere ir Mikelone yra pakankamai geros struktūros ir gerai organizuotos veterinarijos tarnybos.
(4) Naujoji Kaledonija paskutinius 12 mėnesių nėra apimta snukio ir nagų ligos bei galvijų maro; per paskutinius 12 mėnesių nuo šių ligų nebuvo skiepijama ir draudžiama importuoti nuo snukio ir nagų ligos paskiepytus gyvūnus.
(5) Naująją Kaledoniją galima įtraukti į trečiųjų šalių, iš kurių valstybės narės leidžia importuoti laukinių gyvūnų mėsą, sąrašą ir įrašyti į šviežios galvijų mėsos bei mėsos produktų sąrašą.
(6) Arklinių šeimos gyvūnų sveikatos padėtį pakankamai kontroliuoja Sent Pjero ir Mikelono veterinarijos tarnybos, visų pirma šalis daugiau nei dvejus metus nėra apimta Afrikinės arklių ligos ir Venesuelos arklinio encefalomielito, o daugiau kaip šešis mėnesius - kergimo ligos ir įnosių.
(7) Sent Pjerą ir Mikeloną galima įtraukti į sąrašą dėl arklinių šeimos gyvūnų.
(8) Priėmus 2001 m. liepos 20 d. Komisijos sprendimą 2001/611/EB, iš dalies pakeičiantį Sprendimo 92/160/EEB nuostatas dėl Meksikos regionavimo, iš dalies pakeičiantį Sprendimus 92/260/EEB, 93/195/EEB, 93/196/EEB ir 93/197/EEB dėl arklinių šeimos gyvūnų importo iš Meksikos ir panaikinantį Sprendimus 95/392/EB ir 96/486/EB [5], valstybės narės vėl gali leisti importuoti tam tikrų kategorijų arklinių šeimos gyvūnus iš tam tikrų Meksikos regionų. Tačiau Sprendime 79/542/EEB buvo praleista nuoroda dėl regionalizacijos ir draudimo importuoti skerstinus arklinių šeimos gyvūnus, todėl tai reikėtų paaiškinti.
(9) Sąraše išvardytos šalys identifikuojamos pagal Bendrijos teisės aktuose naudojamus šalių ir teritorijų užsienio prekybos nomenklatūros ISO kodus, prireikus reikėtų nurodyti laikinus kodus.
(10) Atitinkamai reikėtų iš dalies pakeisti Sprendimo 79/542/EEB priedą.
(11) Šiame sprendime numatytos priemonės atitinka Veterinarijos nuolatinio nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB priedo 1 dalis pakeičiama šio sprendimo priedu.
2 straipsnis
Šis sprendimas taikomas nuo 2001 m. spalio 20 d.
3 straipsnis
Šis sprendimas yra skirtas valstybėms narėms.
Priimta Briuselyje, 2001 m. spalio 16 d.